Kawíng Tomo 1 Bilang 1 BATA, BINARIL, BAKA PA MAGING TERORISTA PAGLAKI Mark Angeles Sandali lamang sumilip sa kaniyang asinta Nang masapol ng mga mata ang batang Nakasiksik sa sulok ng nasukol na kuta, Sa tabi ng mga inabandonang pampasabog (Kagat-kagat ng bata ang di-mapigil Na panginginig ng mga labing basa ng luha), Ang mukha ng sarili niyang anak Na kumakaway ng kaway ng pamamaalam Habang karay-karay ng kaniyang maybahay. Naghihintay na makanti ang gatilyo, Nanunukso ng napipintong pagtaas ng ranggo Kapalit ng tagumpay ng kanilang pulutong Na mapasok ang teritoryo ng kaaway. Naisip niya ang mga sumasaludo, Yumayakap, at nakikipagkamay Dahil sa kanilang paglilingkod sa bandila Kahit hindi iyon ang nagtulak sa kaniya Para pasukin ang larangang ito ng digma, Kundi para itaguyod ang sariling pamilya Na isa rin namang dakilang hangarin. Nabaril niya ang batang nagmamakaawa Ang mga mata, ang batang marungis na naiwan Nang magpulasan ang kanilang mga tinutugis, Sa kaniyang pagmamadali, isang pagkakamali, Dahil hindi lahat ng abutan sa lupang Nilalakaran ng mga terorista ay terorista. Tungkol sa May-akda: MARK ANGELES Kolumnista ng Pinoy Weekly, literary editor ng at features contributor ng GMA News Online. 101